जनता की समस्याओं का निराकरण करना पार्टी का उद्देश्य : डॉ. दुबे
कांग्रेसियों ने मनाया 131वां स्थापना दिवस
भास्कर संवाददाता | गोहद
कांग्रेस कार्यकर्ताओं ने सोमवार को आदर्श वाटिका में 131 वा स्थापना दिवस मनाया। सबसे पहले कार्यकर्ताओं ने ध्वजारोहण कर राष्ट्रगीत गाया। उसके बाद कार्यक्रम की शुरूअात की। ब्लाक कांग्रेस के प्रदेश उपाध्यक्ष अशोक सिंह ने कहा कि देश की सबसे पहली पार्टी कांग्रेस ही है। वर्ष 1855 मुंबई में कांग्रेस पार्टी की स्थापना की गई थी। कांग्रेस पार्टी ने देश की आजादी से लेकर आजतक देशहित में ही काम किया है।
कांग्रेस पार्टी के जिला अध्यक्ष डॉ. रमेश दुबे ने कहा कि कांग्रेस पार्टी सभी मजहब और धर्मों को एक साथ लेकर चलने वाली पार्टी है। जनता की समस्याओं का निराकरण करना पार्टी का उद्देश्य रहा है। कांग्रेस पार्टी के कार्यकर्ता हमेशा से ही लगनशील व मेहनती रहे है, लेकिन आज मध्यप्रदेश की जनता भारतीय जनता पार्टी की सरकार में दुखी है। भाजपा सरकार किसानों और मजदूरों की विरोधी है, भाजपा सरकार किसानों और गरीबों से झूठे वादे कर सत्ता में आई, लेकिन वह सिर्फ पूंजीपतियों और उद्योगपतियों की सरकार बनकर रह गयी है| प्रदेश में किसान कर्ज के बोझ से आए दिन आत्महत्या कर रहे हैं, लेकिन सरकार किसानों को कोई राहत नहीं दे रही है, आज किसानों के साथ लगातार अन्याय हो रहा है| उन्होंने किसानों की बर्बाद फसलों के आकलन में सरकार के द्वारा की जा रही देरी को लेकर भी अपनी चिंता प्रगट की और कहा कि सरकार किसानों को मुआवजा देने में आनाकानी कर रही है| बिजली की बढ़ती दरों से जहां आम जनता परेशान है, वहीं प्रदेश के किसानों को सिंचाई हेतु सरकार पर्याप्त बिजली नहीं दे रही है। इस मौके पर वरिष्ठ कांग्रेस नेता बदन सिंह तोमर, राघवेन्द्र शर्मा, भगवान सिंह ताेमर, आरडी गुप्ता, एनपी कांकर, रणवीर जाटव, रेखा बसेडिया, कुलदीप सिंह गुर्जर, शैलेंद्र भदौरिया, साबू खान, संजू तोमर, राजीव कोशिक, मेवाराम जाटव, अजय सिंह भदौरिया, आशीष गुर्जर व राजकुमार देशलेहरा सहित अन्य कार्यकर्ता मौजूद रहे।
गोहद में आयोजित स्थापना दिवस के कार्यक्रम में मंचासीन पदाधिकारी।
hin_Deva awa_Deva bho_Deva awa_Deva hin_Deva bho_Deva